題龍華佛閣
作者：何耕
朝代：宋

paragraphs: 西川鑿山三大像，突兀皆在江之湄。
修覺九頂見略盡，獨此恨未瞻容儀。
朅來勝地了疇昔，輕軒瘦馬相追隨。
百尺金軀信雄傑，三乘寶閣何瑰奇。
燃犀不用照幽鬼，擊鼓自合趨馮夷。
前人開創願力廣，下與舟楫扶傾危。
六月灘濤劇奔吼，一分性命爭毫釐。
篙工落膽行者泣，彈指乞活天人師。
人心狎水水多禍，佛力在人人不知。
年來蜀産坐朘削，夜半有力真能移。
軻峩大艑去不絕，綵鷁破浪風揚旗。
慈悲但作布施相，江神雖怒將何爲。